Diari Oficial de la Generalitat Valenciana


Sumari del DOGV 9394, del 29-07-2022 (2022/7078)

Convocatòria. Resistències artístiques. Processos artístics en entorns educatius.
---------------------------------------------------------------------------------

### Dades del document

Número de DOGV
:   9394

Data del DOGV
:   29-07-2022

Secció del DOGV
:   V. ANUNCIS - C) ALTRES ASSUMPTES

Número del document
:   2022/7078


Data del document
:   21-07-2022

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Convocatòria. Resistències artístiques. Processos artístics en entorns educatius. [2022/7078]  
1. Objecte  
Des del Consorci de Museus de la Comunitat Valenciana (CMCV) entenem l'art i els processos de creació contemporània com a instruments d'expressió, però també de comprensió i reflexió de la realitat. I de la mateixa manera entenem l'educació a través de l'art com una eina primordial en els processos d'aprenentatge.  
Amb aquesta convocatòria es busca crear entorns de treball col·laboratius que agrupen art i educació incorporant els llenguatges de la creació contemporània en els processos d'aprenentatge i ampliant l'àmbit professional de les creadores i creadors, mitjançant la producció de projectes artístics col·laboratius en centres escolars públics de titularitat de la Generalitat Valenciana distribuïts en els municipis de les províncies de Castelló, València i Alacant.  
Se seleccionaran quaranta projectes artístics, que arribaran a quaranta centres educatius. La convocatòria d'enguany veu incrementada la durada de les residències, el nombre de projectes i la seua despesa econòmica per l'impuls estratègic emmarcat dins el pla de cultura per a la recuperació.  
Els projectes seran presentats per les creadores i creadors i hauran d'involucrar a la comunitat educativa, considerant tant a estudiants com a professorat, agents actius d'un procés de creació artística contemporània, participatiu i relacional, en diàleg amb les demandes i necessitats d'una determinada comunitat escolar.  
D'aquesta manera, els projectes que es presenten han de tenir com a objectius:  
- Generar processos d'aprenentatge en entorns escolars mitjançant l'aplicació de processos de creació artística contemporània, com ara, arts visuals, audiovisuals, música, arts escèniques, arts literàries i arts vives.  
- Fomentar la creació artística contemporània com a eina d'anàlisi i reflexió de problemàtiques socials en l'àmbit escolar i promoure la capacitat social de resoldre problemes mitjançant el treball en comunitat.  
- Establir relacions entre la creació artística contemporània i els àmbits de l'educació formal.  
- Promoure els moviments artístics transformadors de l'escola a partir de propostes sostenibles, respectuoses amb el medi ambient i alineats amb l'agenda 2030.  
La Direcció General d'Innovació Educativa i Ordenació (DGIEO) seleccionarà quaranta centres docents de titularitat pública de la Generalitat Valenciana, mitjançant convocatòria pública, d'acord amb el Decret 173/2020, de 30 d'octubre, del Consell, d'aprovació del seu Reglament orgànic i funcional, per a participar en el programa «Resistències artístiques» i desenvolupar les propostes artísticoeducatives seleccionades pel CMCV.  
Se seleccionaran quaranta centres docents de titularitat pública de la Generalitat Valenciana distribuïts territorialment de la següent manera: 13 centres depenents de la Direcció Territorial d'Alacant, 9 centres depenents de la Direcció Territorial de Castelló i 18 centres depenents de la Direcció Territorial de València.  
Els centres educatius es divideixen entre tipus I o tipus II depenent dels nivells educatius impartits. Pertanyeran al tipus I aquells centres que imparteixen ensenyaments d'educació infantil, primària i educació especial. Pertanyeran al tipus II aquells centres que imparteixen ensenyaments d'educació secundària, batxillerat, cicles formatius de formació professional i formació de persones adultes. Dels quaranta centres educatius, se seleccionaran 25 centres tipus I i 15 centres tipus II.  
El projectes seleccionats es desenvoluparan en hores lectives, per tant les persones sol·licitants han de garantir, mitjançant declaració responsable, l'adequació del projecte artístic amb la realitat lingüística dels diferents centres educatius atenent al Projecte lingüístic de centre (PLC), pel qual es regula i promou el plurilingüisme en el sistema educatiu valencià. El PLC és l'instrument mitjançant el qual cada centre educatiu articula i concreta l'aplicació del Programa d'educació plurilingüe i intercultural d'acord amb les característiques del centre educatiu i de l'alumnat establint un percentatge d'hores lectives en valencià, castellà i anglès.  
Una comissió pedagògica creada a aquest efecte amb representants de la Direcció General d'Innovació Educativa i Ordenació, representants del Cefire Artisticoexpressiu, representants de la Secretaria Autonòmica de Cultura i Esport i representants del Consorci de Museus de la Comunitat Valenciana assignarà a cadascun dels centres educatius un únic projecte artístic tenint en compte el nivell educatiu seleccionat pel/la creador/a i que es desenvoluparà en una localitat de les províncies de Castelló, València o Alacant independentment de la província de residència dels/les sol·licitants.  
  
2. Dotació econòmica  
S'estableix una dotació econòmica total de 448.000 euros (impostos indirectes inclosos), dividida en quaranta imports d'11.200 euros (impostos indirectes inclosos) per a cadascun dels projectes.  
  
Partida pressupostària assignada 22514.  
  
3. Persones beneficiàries  
Poden optar a la convocatòria creadores i creadors, a títol individual o bé en col·lectiu que situen el seu treball en el camp de les pràctiques participatives / relacionals / col·laboratives i pedagogies crítiques.  
  
4. Termini de presentació de sol·licituds  
S'obrirà l'endemà de la seua publicació en el DOGV i finalitzarà el 14 de setembre. Al tancament d'aquest termini no s'admetrà cap sol·licitud.  
  
5. Presentació de sol·licituds  
Les sol·licituds es presentaran en format digital a través de l'aplicació disponible en www.consorcimuseus.gva.es/convocatories/ segons el tipus de centre sol·licitat (tipus I o tipus II).  
Les sol·licituds hauran d'adjuntar la següent documentació:  
- Dades de contacte.  
- Breu resum del projecte (400 paraules màxim).  
- Memòria tècnica del projecte incloent:  
- Títol del projecte.  
- Creadors/es participants.  
- Centre educatiu tipus I o tipus II.  
- Connexió del projecte amb les competències clau segons tipus I o tipus II.  
- Característiques del projecte.  
- Calendari d'execució (gener-juny 2023).  
- Relació de necessitats tècniques.  
- Pressupost desglossat.  
- Currículum que incloga documentació dels tres últims treballs realitzats.  
- Fotocòpia del DNI o en cas d'entitats, documentació de la mateixa i la seua representació legal.  
- Certificat d'estar al corrent en les obligacions de la Seguretat Social.  
- Certificat d'estar al corrent en les obligacions tributàries.  
- Certificat de delictes de naturalesa sexual.  
- Declaració responsable d'adequació del projecte artístic amb la realitat lingüística dels diferents centres.  
  
6. Procés de selecció  
Per a la valoració i selecció de les sol·licituds presentades queda constituït un jurat d'acord amb el Codi de Bones Pràctiques en la Cultura Valenciana, garantint la presència de representants de la societat civil, d'experts en la matèria i del Consorci de Museus de la Comunitat Valenciana.  
Aquest jurat està presidit per Carmen Amoraga Toledo, directora general de Cultura i Patrimoni i presidenta de la Comissió Científic-Artística o persona en qui delegue, i format per Reis Gallego Perales, directora general d'Innovació Educativa i Ordenació o persona en qui delegue; José Luis Pérez Pont, director gerent del Consorci de Museus de la Comunitat Valenciana; María José Ortiz Romaní, assessora d'Educació Plàstica, Visual i Audiovisual del CEFIRE artísticoexpressiu; Rafel Arnal Rodrigo, professor i artista visual; Luís Fernando Vázquez Belinchón (a proposta de l'Associació Valenciana de Professorat de Dibuix AVPD) professor i membre de l'AVPD; Rafael Sánchez Mateos Paniagua (a proposta de Artistes Visuals de València, Alacant i Castelló - AVVAC) artista i doctor en Filosofia ; Alba Cacheda (a proposta d'AMECUM - Asociación de Mediadoras Culturales de Madrid) mediadora cultural; Elvira Riloba (a proposta de l'Associació Valenciana de Crítics d'Art- AVCA), gestora cultural i comissària independent; Jéssica Martínez Villalba (a proposta de Comité Escèniques) Secretària Tècnica en Comité Escèniques.  
Els projectes es valoraran tenint en compte els següents criteris:  
  
- Adequació dels projectes amb els objectius de la convocatòria: fins a un màxim de 6 punts:  
- Generar processos d'aprenentatge en entorns escolars mitjançant l'aplicació de processos de creació artística contemporània, com ara, arts visuals, audiovisuals, música, arts escèniques, arts literàries i arts vives: 1,5 punts.  
- Fomentar la creació artística contemporània com a eina d'anàlisi i reflexió de problemàtiques socials en l'àmbit escolar i promoure la capacitat social de resoldre problemes mitjançant el treball en comunitat: 1,5 punts.  
- Establir relacions entre la creació artística contemporània i els àmbits d'educació formal. Adequar el projecte artístic als nivells educatius establits en la convocatòria del Programa resistències artístiques per a centres educatius. Els projectes artístics proposaran la seua implementació en centres educatius de tipus I i en centres educatius de tipus II: 1,5 punts.  
- Promoure els moviments artístics transformadors de l'escola a partir de propostes sostenibles, respectuoses amb el medi ambient i alineades amb l'agenda 2030: 1,5 punts.  
- Viabilitat pressupostària del projecte: fins a un màxim d'1 punt.  
  
- Trajectòria de la persona sol·licitant: fins a un màxim de 2 punts.  
  
- Certificat oficial de coneixements del valencià (mínim nivell C1): 1 punt.  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà fins a un màxim de quaranta projectes que seran els seleccionats i cinc més que quedaran com a reserva en cas que algun dels seleccionats renunciés.  
La notificació dels projectes seleccionats pel jurat es realitzarà mitjançant la seva publicació en la pàgina web del CMCV (www.consorcimuseus.gva.es) i en el DOGV. A més, aquesta resolució es notificarà per correu electrònic a totes les persones i col·lectius participants.  
Contra la decisió podrà interposar-se, de conformitat amb el que es disposa en la Llei 39/2015 de Procediment Administratiu Comú de les Administracions Públiques, recurs potestatiu de reposició en el termini d'un mes a comptar des del següent a la seva notificació / publicació davant el mateix òrgan que va dictar l'acte.  
Els projectes no seleccionats presentats i els materials adjuntats seran eliminats del servidor corresponent.  
El CMCV es compromet a no distribuir ni fer ús de la informació dels projectes no seleccionats.  
En cas que els projectes no s'adapten a l'objecte i criteris establerts, el jurat podrà deixar la convocatòria deserta, o seleccionar un nombre inferior de projectes a l'inicialment previst.  
  
8. Compromís d'acceptació  
Les persones seleccionades subscriuran un contracte de serveis amb el CMCV. De tal manera les creadores i creadors seleccionats hauran de tenir capacitat per a contractar amb les Administracions Públiques. Tal document tindrà per objecte regular els drets i les obligacions de les parts, així com establir la regulació dels incompliments.  
  
És indispensable per a formalitzar el contracte presentar informe d'alta en la Seguretat Social, fitxa de tercers degudament emplenada i signada així com, si fos necessari per al projecte presentat, de la corresponent assegurança de responsabilitat civil, en el termini de 10 dies des de la seua sol·licitud pel CMCV.  
  
9. Pagament de la quantitat assignada  
La quantitat assignada a cadascun dels projectes seleccionats es distribueix de la següent forma:  
- 6.800 - (impostos indirectes inclosos) en concepte d'honoraris.  
  
- 4.400 - (impostos indirectes inclosos) en concepte de producció i desplaçaments.  
El pagament de la quantitat assignada als col·lectius, entitats, o agents socials, els projectes dels quals hagen estat seleccionats, s'efectuarà mitjançant transferència bancària, i es farà efectiu de la següent manera, d'acord amb la disponibilitat de tresoreria, prèvia presentació de la factura reglamentària a través del punt general d'entrada de factures electròniques de l'Administració General de l'Estat FACe:  
  
- 70% després de la signatura del contracte.  
- 30% restant una vegada finalitzat el projecte.  
  
10. Termini d'execució  
El termini d'execució del projecte serà l'acordat per les creadores i creadors i el centre educatiu participant, ateses les característiques del projecte i al calendari escolar, entre octubre de 2022 i juny de 2023.  
  
  
11. Fases i desenvolupament del projecte  
Fase inicial  
Els mesos de octubre, novembre i desembre de 2022 començarà una fase d'adaptació pedagògica en la qual docents i artistes ajustaran els projectes a la realitat del centre i les persones participants. En aquesta fase, l'artista amb les dades generals del centre educatiu adjudicat, coneixerà el projecte lingüístic del centre i adaptarà lingüísticament, si escau, el programa artístic a la realitat sociolingüística del centre educatiu.  
  
Fase intermèdia  
En una segona fase, s'implementarà el projecte artístic en el centre escolar, entre els mesos de gener i juny de 2023, podent utilitzar segons el projecte i les necessitats de cadascun, les instal·lacions disponibles en el seu cas, de Las Cigarreras Centre Cultural d'Alacant, del Centre del Carme de València i del Menador Espai Cultural de Castelló.  
Les sessions de treball podran variar en funció del projecte, establint un mínim per a la fase d'execució de 50 hores de treball distribuïdes entre els mesos de gener i juny de 2023 en el centre escolar. L'horari es convindrà en cada cas segons la programació del centre escolar i l'agenda dels i les artistes seleccionats/ades.  
  
Fase final  
Al llarg del mes de juny de 2023 es finalitzarà la implementació del projecte artístic als centres i es compartiran en una trobada final que tindrà lloc durant el mes de juliol.  
  
12. Obligacions de les persones beneficiàries  
Les persones o col·lectius seleccionats comunicaran per escrit la seva acceptació, en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o col·lectius beneficiaris es comprometen a executar el projecte en el termini acordat amb el CMCV. Qualsevol possible modificació del projecte haurà d'estar prou motivada i ser autoritzada prèviament pel CMCV.  
Igualment, es comprometen a destinar la quantitat assignada a la realització del projecte únicament a aquest fi i a justificar-lo documentalment a manera de comprovació, sense ser considerat subvenció. Es procedirà a la devolució de les quanties que no es justifiquen. Es comprometen també a sotmetre's al control financer i complir les obligacions tributàries establertes per llei.  
Les persones o col·lectius beneficiaris hauran d'estar al corrent amb les obligacions tributàries i de la Seguretat Social.  
Els col·lectius hauran d'estar, en el moment de la sol·licitud, formalitzats o en procés de formalització i, en el moment de la signatura, totalment formalitzats. En cas contrari, una persona actuarà en nom del col·lectiu amb el CMCV. No obstant això, totes les persones que vagen a formar part del projecte hauran de complir amb les obligacions administratives i de riscos laborals.  
En cas de diverses persones a títol individual, cadascuna signarà un contracte on es contemple la responsabilitat solidària cap al projecte.  
  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, vetlant en tot moment pels drets de les persones i col·lectius seleccionats i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament dels projectes, així com de les tasques de coordinació i de complir els terminis acordats respecte a l'execució d'aquest.  
El CMCV durà a terme una correcta difusió del projecte, tant en la seua pàgina web com a través d'altres mitjans de comunicació pública.  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de realització.  
De comú acord amb les persones o col·lectius beneficiaris, el CMCV podrà negociar la coproducció i itinerància dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de forma no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que ostenten per raó de la seua autoria.  
Els participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, exonerant al CMCV de qualsevol reclamació sobre aquest tema.  
El CMCV es compromet a respectar, escrupolosament, els drets de l'autor o autora sobre la seua obra, reconeixent, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
 València, 21 de juliol de 2022.- El gerent del Consorci de Museus de la Comunitat Valenciana: José Luis Pérez Pont.